D ô v o d o v á   s p r á v a
Všeobecná časť: 
	Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 319/2006 Z. z. o technických požiadavkách na ochranu chodcov a iných zraniteľných účastníkov cestnej premávky pred zrážkou a pri zrážke s motorovým vozidlom je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. 
Nariadením vlády sa vykonáva nariadenie Európskeho parlamentu a Rady (ES) č. 78/2009 zo 14. januára 2009 o typovom schvaľovaní motorových vozidiel s ohľadom na ochranu chodcov a iných zraniteľných účastníkov cestnej premávky, o zmene a doplnení smernice 2007/46/ES a o zrušení smerníc 2003/102/ES a 2005/66/ES. 
Nariadenie Európskeho parlamentu a Rady (ES) č. 78/2009 sa uplatňuje od 24. novembra 2009 a k tomuto dátumu je potrebné zrušiť nariadenie vlády Slovenskej republiky č. 319/2006 Z. z., ktorým bola do slovenského právneho poriadku prebraná smernica Európskeho parlamentu a Rady 2003/102/ES zo 17. novembra 2003 o ochrane chodcov a iných zraniteľných účastníkov cestnej premávky pred zrážkou a v prípade zrážky s motorovým vozidlom a ktorou sa mení a dopĺňa smernica Rady 70/156/EHS. 
	Predložený návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými predpismi, medzinárodnými zmluvami, ktorými je Slovenská republika viazaná ako aj právom Európskych spoločenstiev a Európskej únie.
	Prerokovanie návrhu nariadenia vlády Hospodárskou a sociálnou radou Slovenskej republiky nie je potrebné.
Doložka zlučiteľnosti
právneho predpisu 
s právom Európskych spoločenstiev a Európskej únie
1.	Predkladateľ právneho predpisu:
Ministerstvo dopravy, pôšt a telekomunikácií Slovenskej republiky.
2.	Názov návrhu právneho predpisu:
Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 319/2006 Z. z. o technických požiadavkách na ochranu chodcov a iných zraniteľných účastníkov cestnej premávky pred zrážkou a pri zrážke s motorovým vozidlom.
3.	Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskych spoločenstiev v platnom znení (Hlava V – Doprava a kapitola 3. Hlavy VI.),
-	v sekundárnom práve
-	v nariadení Európskeho parlamentu a Rady (ES) č. 78/2009 zo 14. januára 2009 o typovom schvaľovaní motorových vozidiel s ohľadom na ochranu chodcov a iných zraniteľných účastníkov cestnej premávky, o zmene a doplnení smernice 2007/46/ES a o zrušení smerníc 2003/102/ES a 2005/66/ES (Ú. v. EÚ L 35, 4. 2. 2009),
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4. Záväzky Slovenskej republiky vo vzťahu k Európskym spoločenstvám a Európskej únii:
a)	z gestorstva vyplýva pre Slovenskú republiku zabezpečiť vykonanie nariadenia Európskeho parlamentu a Rady (ES) č. 78/2009 najneskôr do 24. novembra 2009,
b)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
c)	nariadenie Európskeho parlamentu a Rady (ES) č. 78/2009 podľa Zmluvy o Európskej únii je záväzné ako celok vo všetkých častiach a priamo použiteľné v Slovenskej republike.
5.	Stupeň zlučiteľnosti návrhu nariadenia vlády SR s právom Európskych spoločenstiev
- úplný.
6. Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie
1.	Odhad dopadov na verejné financie
Navrhované nariadenie vlády nepredpokladá zvýšené nároky na štátny rozpočet, na rozpočty obcí ani na rozpočty samosprávnych krajov.
2. Odhad dopadov na obyvateľov, hospodárenie podnikateľskej sféry a iných právnických osôb 
Nebude mať dopad na obyvateľov, hospodárenie podnikateľskej sféry a iných právnických osôb.
3.  Odhad dopadov na životné prostredie 
Nepredpokladá sa negatívny vplyv na životné prostredie.
4.  Odhad dopadov na zamestnanosť
Nebude mať dopad na zamestnanosť.
5.  Analýza vplyvov na podnikateľské prostredie
Nebude mať dopad na podnikateľské prostredie.
Osobitná časť:
K § 1
V súlade s nariadením Európskeho parlamentu a Rady (ES) č. 78/2009 sa zrušuje nariadenie vlády Slovenskej republiky č. 319/2006 Z. z. o technických požiadavkách na ochranu chodcov a iných zraniteľných účastníkov cestnej premávky pred zrážkou a pri zrážke s motorovým vozidlom.
 K § 2
Vymedzuje sa vykonávaný právny akt Európskych spoločenstiev.
K § 3
Navrhuje sa, aby nariadenie vlády nadobudlo účinnosť 24. novembra 2009, t. j. dňom, ktorým sa zrušuje smernica Európskeho parlamentu a Rady 2003/102/ES zo 17. novembra 2003 o ochrane chodcov a iných zraniteľných účastníkov cestnej premávky pred zrážkou a v prípade zrážky s motorovým vozidlom a ktorou sa mení a dopĺňa smernica Rady 70/156/EHS. 
K prílohe
Obsahuje označenie vykonávaného právneho aktu Európskych spoločenstiev.